Valvontakameroiden mukaan nainen lähti miehen mukaan vapaaehtoisesti.

Tapahtumat alkoivat Helsingin Mikonkadulla sijaitsevasta ravintolasta. PEKKA LÄHTEENMÄKI

Helsingin hovioikeus on hylännyt 29-vuotiaan miehen saaman kahden vuoden ehdottoman vankeustuomion raiskauksesta.

Hovi hylkäsi syytteen ja vapautti miehen maksamasta 3 000 euron kärsimyskorvauksia uhrilleen.

Raahasi väkisin

Nainen ja mies tapasivat Helsingin keskustassa sijaitsevassa ravintolassa vuoden 2013 helmikuussa. Illan aikana oli muun muassa tanssittu ja oltu lähekkäin. Kello oli jo pitkällä aamuyön puolella, kun he menivät yhdessä ulos tupakalle. Tästä eteenpäin kertomukset poikkeavat toisistaan.

Naisen mukaan mies tarttui häntä ranteesta ja raahasi väkisin noin 70 metrin päähän, talojen välissä olevaan syvennykseen. Nainen kertoi, että hän yritti vastustella, kun mies riisui hänen alapäänsä ja raiskasi hänet. Naisen mukaan hän oli huutanut apua useita kertoja, mutta kukaan ei ollut kuullut häntä.

Päästyään pois tilanteesta nainen juoksi takaisin ravintolaan ja kertoi ystävälleen, että hänet oli raiskattu. Nainen osoitti raiskaajan ystävälleen, joka kertoi asiasta ovimiehille. Nämä puolestaan soittivat poliisit paikalle.

Käsi kädessä

Mies kertoi olleensa niin humalassa, ettei muistanut tapahtumia selkeästi. Hän kuitenkin kiisti vieneensä naista väkisin mihinkään, samoin hän kiisti edes olleensa tämän kanssa sukupuoliyhteydessä. Mies viittasi myös siihen, että tapahtuman jälkeen tehdyssä lääkärintarkastuksessa uhrista ei ollut löydetty siemennestettä tai miespuolista dna:ta.

Hovioikeus perusteli syytteen hylkäämistä muun muassa sillä, että naisen kertomuksessa oli ristiriitaisuuksia, eivätkä valvontakameratallenteet tukeneet väitettä väkisin viemisestä. Tallenteista näkyi pikemminkin, että pari poistui paikalta käsi kädessä.

Hovi piti selvänä, että yhdyntä oli tapahtunut. Se kuitenkin katsoi, että naisen kertomuksessa oli niin paljon epävarmuustekijöitä, ettei pelkästään niiden perusteella voitu riittävällä varmuudella näyttää miehen käyttäneen tilanteessa väkivaltaa tai pakottamista.